## Camarero afirma que la Generalitat millora l’atenció de les persones majors al finançar més places en residències amb fons públics i arribar així a les 20.000

*** La vicepresidenta primera visita la residència de persones majors d’Albal
* La titular de Servicis Socials subratlla la recuperació de les ajudes per a programes d’atenció a persones majors i el món rural, suspeses en 2022 pel Govern del Botànic**

La vicepresidenta primera i consellera de Servicis Socials, Igualtat i Vivenda, Susana Camarero, ha afirmat que la Generalitat ha millorat l’atenció de les persones majors al finançar més places en residències amb fons públics, i s’ha passat del 67 % en 2023 al 69 % en 2025.

Durant una visita a la residència de persones majors ‘Antonio y Julio Muñoz Genovés’ d’Albal, juntament amb la secretària autonòmica del Sistema Sociosanitari, Elena Albalat, el director general del Sistema Sociosanitari, José Vicente Anaya, i l’alcalde del municipi, José Miguel Ferris, Susana Camarero ha destacat que la Comunitat Valenciana arriba a vora 20.000 places finançades amb fons públics, la qual cosa suposa un increment del 8 % en només dos anys.

Referent a això, Camarero ha subratllat “l’esforç realitzat pel Govern de Carlos Mazón amb el pressupost social més important de la història de la Generalitat, que no té precedents en legislatures anteriors”.

A més, ha indicat que “generar més places en residències i centres és una de les grans preocupacions i ocupacions del Consell”. En total, en 2025 es finançaran 2.045 places més entre Contracte Programa i Acció Concertada que en 2024.

Susana Camarero ha recordat que també s’ha incrementat la inversió de l’atenció a majors que la Generalitat fa a través dels ajuntaments amb el denominat Contracte Programa en un 16,5 % fins a arribar als 313 milions d’euros dedicats en 2025, 46,5 milions d’euros més que en l’últim exercici del Botànic. I ha recordat que en el finançament de servicis a través d’entitats socials mitjançant Acció Concertada s’han invertit 384 milions, un 23,6 % més que en la legislatura anterior.

Respecte d’Albal, la vicepresidenta primera ha indicat que és una de les localitats incloses en el Pla estratègic de suport social per a municipis afectats per la DANA i en el qual la Conselleria, a través de l’IVASS, ha invertit 2,4 milions d’euros. A més, ha destacat que la Conselleria destina més d’1,3 milions d’euros a finançar les 48 places de la residència ‘Antonio y Julio Muñoz Genovés’.

**Nova convocatòria d’ajudes d’atenció a majors**

En el transcurs de l’acte, Susana Camarero ha donat a conéixer que la Conselleria ha convocat les ajudes de programes d’atenció a persones majors i el món rural per a l’any 2025, que van deixar de convocar-se en 2022 durant el Govern del Botànic i que enguany recupera el Consell de Carlos Mazón.

Les ajudes estan orientades a fomentar la realització de programes per a la dinamització i atenció de persones majors en el món rural i l’envelliment actiu i lluita contra la soledat no desitjada i la diversitat rural.

La convocatòria, que es pot consultar en el [Diari Oficial de la Generalitat Valenciana (DOGV)](https://dogv.gva.es/datos/2025/09/01/pdf/2025_37441_va.pdf), té una dotació de 500.000 euros i està dirigida a ajuntaments de menys de 2.000 habitants.

En concret, entre altres actuacions, es donaran suport a programes per a disminuir la bretxa digital en persones majors i afavorir el seu accés a les TIC i a les xarxes socials; també s’impulsaran campanyes de sensibilització contra la soledat no escollida.

A més, es fomentarà la convivència de pràctiques i experiències intergeneracionals, la participació de les persones majors mitjançant programes que fomenten l’envelliment actiu des de la perspectiva d’igualtat entre dones i hòmens i campanyes de sensibilització contra tots els tipus de maltractament sobre les persones majors i el bon tracte.

L’ajuda podrà cobrir fins al 100 % del cost subvencionable, que s’ha duplicat en passar de 15.000 euros per programa en 2022 en l’última convocatòria del Govern del Botànic, a 30.000 euros en l’actual. En els casos en què els projectes no superen els 6.000 euros de cost, el finançament serà íntegre.

Fecha: 02/09/2025